*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 11ης Φεβρουαρίου 1988

για την έγκριση παρεκκλίσεων που προβλέπονται από την Ιταλία από ορισμένες διατάξεις της οδηγίας 77/93/ΕΟΚ του Συμβουλίου όσον αφορά τους σπόρους γεωμήλων προς φύτευση καταγωγής Πολωνίας

(το κείμενο στην ιταλική γλώσσα είναι το μόνο αυθεντικό)

(88/177/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων πραστασίας κατά της εισαγωγής στα κράτη μέλη επιβλαβών οργανισμών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 87/298/ΕΟΚ (2), και ιδίως το άρθρο 14 παράγραφος 2 και το παράρτημα IV μέρος Α σημείο 24,

Εκτιμώντας:

ότι, δυνάμει της οδηγίας 77/93/ΕΟΚ, οι κόνδυλοι γεωμήλων που κατάγονται από τρίτες χώρες όπου έχει εντοπισθεί ιός που προκαλεί ατράκτωση των κονδύλων των γεωμήλων επιτρέπεται, κατ' αρχήν, να εισαχθούν στην Κοινότητα, μόνον αν έχει αφαιρεθεί η βλαστική τους ικανότητα, λόγω του κινδύνου εισαγωγής του ιού που προκαλεί την ατράκτωση των κονδύλων των γεωμήλων, και, σε περίπτωση που προέρχονται από χώρα όπου έχει εντοπισθεί Corynebacterium Sepedonicum, εφόσον τηρούνται στη χώρα καταγωγής διατάξεις ισοδύναμες προς τις κοινοτικές διατάξεις για την καταπολέμηση του εν λόγω επιβλαβούς οργανισμού·

ότι, εντούτοις, το άρθρο 14 παράγραφος 1 στοιχείο γ) σημείο iii) της οδηγίας 77/93/ΕΟΚ επιτρέπει στα κράτη μέλη να προβλέπουν παρεκκλίσεις από τον κανόνα που αφορά την αφαίρεση της βλαστικής ικανότητας, εφόσον δεν δημιουργείται κίνδυνος εξάπλωσης επιβλαβών οργανισμών· ότι οι εν λόγω παρεκκλίσεις πρέπει να εγκρίνονται υπό ορισμένες προϋποθέσεις, σύμφωνα με το άρθρο 14 παράγραφος 2 και πρέπει επίσης να πληρούν τις προϋποθέσεις που καθορίζονται στο παράρτημα IV μέρος Α σημείο 24 ·

ότι στην Ιταλία η παραγωγή γεωμήλων της ποικιλίας Sieglinde αποτελεί καθιερωμένη πρακτική· ότι η προμήθεια σπόρων προς φύτευση γεωμήλων αυτής της ποικιλίας έχει εν μέρει εξασφαλισθεί με εισαγωγές από την Πολωνία·

ότι η Ιταλία έχει δηλώσει ότι προτίθεται να εφαρμόσει περεκκλίσεις για την τρέχουσα περίοδο εμπορίας των σπόρων γεωμήλων προς φύτευση·

ότι είναι γνωστό ότι η Πολωνία δεν είναι ακόμη απαλλαγμένη ούτε από τον ιό που προκαλεί την ατράκτωση των γεωμήλων ούτε από Corynebacterium Sepedonicum·

ότι η Πολωνία έχει καταρτίσει πρόγραμμα εξάλειψης αυτών των επιβλαβών οργανισμών σε περιφερειακό επίπεδο· ότι υπάρχουν σοβαροί λόγοι να πιστεύεται ότι το πρόγραμμα εξάλειψης των εν λόγω επιβλαβών οργανισμών έχει πλήρη επιτυχία τουλάχιστον σε ορισμένες «κλειστές περιοχές» (Strefy Zamkniete) του διοικητικού διαμερίσματος Lomza·

ότι είναι, επομένως, δυνατό να διαπιστωθεί ότι δεν υπάρχει κίνδυνος εξάπλωσης των εν λόγω επιβλαβών οργανισμών, αν οι σπόροι γεωμήλων προς φύτευση προέρχονται από αυτές τις περιοχές και εφόσον τηρούνται ορισμένες τεχνικές προϋποθέσεις·

ότι, κατά συνέπεια, οι παρεκκλίσεις που προβλέπονται από την Ιταλία πρέπει να εγκριθούν για την τρέχουσα περίοδο εμπορίας των σπόρων γεωμήλων προς φύτευση, υπό τον όρο ότι περιλαμβάνουν τις εν λόγω προϋποθέσεις και με την επιφύλαξη της οδηγίας 66/403/ΕΟΚ του Συμβουλίου (3), όπως τροποποιήθηκε τελευταία από την οδηγία 87/374/ΕΟΚ (4), και της οδηγίας 70/457/ΕΟΚ του Συμβουλίου (5), όπως τροποποιήθηκε τελευταία από την οδηγία 86/155/ΕΟΚ (6)·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Υπό τους όρους που καθορίζονται στην παράγραφο 2 και με την επιφύλαξη των οδηγιών 66/403/ΕΟΚ και 70/457/ΕΟΚ, εγκρίνονται οι παρεκκλίσεις που προβλέπονται από την Ιταλία σύμφωνα με το άρθρο 14 kAEae C AEγραφος 1 στοιχείο γ) σημείο iii ) της οδηγίας 77/93/ΕΟΚ και σε συνδυασμό με το παράρτημα IV μέρος Α σημείο 24 τρίτη περίπτωση της εν λόγω οδηγίας, από το άρθρο 5 παράγραφος 1 και το άρθρο 12 παράγραφος 1 στοιχείο α) τρίτη περίπτωση της ίδιας οδηγίας, όσον αφορά τις απαιτήσεις που αναφέρονται στο παράρτημα IV μέρος Α σημείο 25 σχετικά με τους σπόρους γεωμήλων προς φύτευση της ποικιλίας Sieglinde καταγωγής Πολωνίας.

2. Για τους σκοπούς της παραγράφου 1, εφαρμόζονται οι ακόλουθοι όροι:

α) οι σπόροι γεωμήλων προς φύτευση παράγονται σε αγρούς της « κλειστής περιοχής» (Strefa Zamknieta) Wierzsbowo του διοικητικού διαμερίσματος Lomza·

β) οι σπόροι γεωμήλων προς φύτευση έχουν παραχθεί αποκλειστικά από σπόρους γεωμήλων της κατηγορίας «Super-Elite» που έχουν διατεθεί από τον κρατικό σταθμό βελτίωσης των φυτών του Lubleno του διοικητικού διαμερίσματος του Gdansk·

γ) πιστοποιείται επίσημα ότι οι σπόροι γεωμήλων προς φύτευση πληρούν τουλάχιστον τις προϋποθέσεις που έχουν ορισθεί για την κατηγορία «Elite»·

δ) από κάθε παρτίδα που προορίζεται για την Ιταλία λαμβάνονται επίσημα δείγματα· η παρτίδα πρέπει να περιλαμβάνει αποκλειστικά και μόνο κονδύλους μίας ποικιλίας που έχουν παραχθεί στην ίδια εκμετάλλευση· τα δείγματα εξετάζονται από επίσημα εργαστήρια προκειμένου να εντοπισθεί ο ιός της ατράκτωσης κονδύλων των γεωμήλων ή Corynebacterium Sepedonicum· τα δείγματα για την ανίχνευση της ατράκτωσης κονδύλων γεωμήλων είναι κόνδυλοι γεωμήλων ή φύλλα που προέρχονται από τη συγκομιδή που προέρχεται η παρτίδα· για την ανίχνευση του Corynebacterium Sepedonicum λαμβάνονται δύο δείγματα κονδύλων γεωμήλων ανά παρτίδα, από τα οποία καθένα αποτελεί περίπου το 1 % κονδύλων ανά παρτίδα και ανέρχεται κατ' ανώτατο όριο σε 1 000 κονδύλους· οι εξετάσεις πραγματοποιούνται στο σύνολο των δειγμάτων με τις ακόλουθες μεθόδους:

- όσον αφορά τον ιό ατράκτωσης των κονδύλων γεωμήλων:

χρησιμοποιείται η μέθοδος Page, αφού το υλικό περάσει μέσα από τα αντίστοιχα φυτά, ή η διαδικασία υβριδοποίησης c-DNA, και

- όσον αφορά το Corynebacterium Sepedonicum:

χρησιμοποιείται τουλάχιστον η μέθοδος Angers-IF ή η ισοδύναμη μέθοδος IF·

ε) οι παρτίδες φυλάσσονται χωριστά κατά τη διάρκεια όλων των εργασιών, συμπεριλαμβανομένης της μεταφοράς·

στ) το απαιτούμενο πιστοποιητικό φυτοϋγείας καταρτίζεται χωριστά για κάθε παρτίδα και μόνο εφόσον έχει διαπιστωθεί από τους επιστήμονες ότι οι εξετάσεις που αναφέρονται στο στοιχείο δ) δεν προκαλούν υποψίες ή δεν αποδεικνύουν την ύπαρξη του ιού ατράκτωσης των κονδύλων γεωμήλων ή Corynebacterium Sepedonicum στην παρτίδα, και ιδικότερα ότι το αποτέλεσμα της δοκιμασίας IF ήταν αρνητικό. Το πιστοποιητικό αναφέρει στον τίτλο «πρόσθετη δήλωση», ότι πληρούνται οι προϋποθέσεις που αναφέρονται στα στοιχεία α) έως δ) και αναφέρει το όνομα της εκμετάλλευσης που παρήγαγε τους σπόρους γεωμήλων προς φύτευση καθώς και τον αριθμό του πιστοποιητικού και το όνομα της περιοχής που αναφέρεται στο στοιχείο α)·

ζ) στην Ιταλία λαμβάνεται επίσημα αντιπροσωπευτικό δείγμα από κάθε παρτίδα, η οποία εισάγεται σύμφωνα με την παρούσα απόφαση , που υπόκειται σε επίσημο έλεγχο για την ανίχνευση του Corynebacterium Sepedonicum σύμφωνα με τη μέθοδο ανίχνευσης και διάγνωσης του Corynebacterium Sepedonicum που έχει θεσπίσει η Κοινότητα· οι παρτίδες φυλάσσονται χωριστά υπό επίσημο έλεγχο και δεν επιτρέπεται να διατεθούν στο εμπόριο ή να χρησιμοποιηθούν έως ότου διαπιστωθεί ότι δεν υπάρχουν υποψίες μόλυνσης ή δεν έχει εντοπισθεί Corynebacterium Sepedonicum με τους εν λόγω ελέγχους· μικρότερα δείγματα φυλάσσονται για να διατεθούν εν συνεχεία για ελέγχους από άλλα κράτη μέλη και οι ιταλικές αρχές ενημερώνουν την Επιτροπή, πριν από τις 31 Μαρτίου 1988, προκειμένου να διενεργηθεί ο έλεγχος αυτός και να συνταχθούν τα σχετικά πρακτικά· όλες οι παρτίδες που εισάγονται δεν επιτρέπεται να υπερβαίνουν την ποσότητα που επαρκεί για τους προαναφερόμενους ελέγχους, λαμβάνοντας υπόψη τα διαθέσιμα για το σκοπό αυτό μέσα·

η) τα γεώμηλα που παράγονται από σπόρους γεωμήλων προς φύτευση ή εισάγονται σύμφωνα με την παρούσα απόφαση δεν αναγνωρίζονται επίσημα ως σπόροι γεωμήλων προς φύτευση και επιτρέπεται να χρησιμοποιούνται μόνον στην Ιταλία και αποκλειστικά ως γεώμηλα για κατανάλωση·

θ) τα κτίρια, τα εμπορευματοκιβώτια, το υλικό συσκευασίας, τα οχήματα και ο εξοπλισμός για την διακίνηση, την ταξινόμηση και την προετοιμασία που έχουν έλθει σε επαφή με σπόρους γεωμήλων προς φύτευση, οι οποίοι έχουν εισαχθεί σύμφωνα με την παρούσα απόφαση, πρέπει να καθαρίζονται και να απολυμαίνονται πριν έρθουν σε επαφή με άλλα γεώμηλα.

Άρθρο 2

Η Ιταλία πληροφορεί την Επιτροπή και τα λοιπά κράτη μέλη, πριν από την 1η Ιουνίου 1988, σχετικά με τις ποσότητες που έχουν εισαχθεί σύμφωνα με την παρούσα απόφαση και υποβάλλει λεπτομερή τεχνική έκθεση σχετικά με τον επίσημο έλεγχο που αναφέρεται στο άρθρο 1 παράγραφος 2 στοιχείο ζ). Αντίγραφα κάθε φυτοϋγειονομικού πιστοποιητικού διαβιβάζονται στην Επιτροπή.

Άρθρο 3

Η έγκριση που χορηγείται σύμφωνα με το άρθρο 1 παύει να ισχύει στις 31 Μαρτίου 1988. Η έγκριση ανακαλείται πριν από την ημερομηνία αυτή εφόσον διαπιστωθεί ότι οι όροι που προβλέπονται στο άρθρο 1 παράγραφος 2 είναι επαρκείς για να αποτρέψουν την εισαγωγή των εν λόγω επιβλαβών οργανισμών ή δεν έχουν τηρηθεί. Η έγκριση μπορεί να ανακληθεί πριν από την εν λόγω ημερομηνία εφόσον διαπιστωθεί η ύπαρξη ορισμένων στοιχείων που αντιστρατεύονται, ενδεχομένως, την ορθή λειτουργία του συστήματος «των κλειστών περιοχών» στην Πολωνία.

Άρθρο 4

Η παρούσα απόφαση απευθύνεται στην Ιταλική Δημοκρατία.

Βρυξέλλες, 11 Φεβρουαρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 151 της 11. 6. 1987, σ. 1.

(3) ΕΕ αριθ. 125 της 11. 7. 1966, σ. 2320/66.

(4) ΕΕ αριθ. L 197 της 18. 7. 1987, σ. 36.

(5) ΕΕ αριθ. L 225 της 12. 10. 1970, σ. 1.

(6) ΕΕ αριθ. L 118 της 7. 5. 1986, σ. 23.